b'\n_START_ARTICLE_\nS\xc3\xa4r\xc3\xa4isniemi\n_START_PARAGRAPH_\nS\xc3\xa4r\xc3\xa4isniemi on Vaalan kunnassa sijaitseva kyl\xc3\xa4. Kyl\xc3\xa4 oli vuoteen 1954 asti silloisen S\xc3\xa4r\xc3\xa4isniemen kunnan kuntakeskus. Kyl\xc3\xa4 sijaitsee Ouluj\xc3\xa4rven l\xc3\xa4nsipuolella Niskansel\xc3\xa4n rannalla samannimisess\xc3\xa4 pitk\xc3\xa4ss\xc3\xa4 niemess\xc3\xa4. Sinne rakennettiin Manamansalon j\xc3\xa4lkeen seudun toinen kirkko, joka valmistui vuonna 1781.\n_START_SECTION_\nHistoriaa\n_START_PARAGRAPH_\nS\xc3\xa4r\xc3\xa4isniemen kappeliseurakunta perustettiin Paltamon em\xc3\xa4seurakuntaan jo vuonna 1779, vajaat sata vuotta my\xc3\xb6hemmin eli vuonna 1864 Suomen senaatti hyv\xc3\xa4ksyi anomuksen kirkkoherrakunnan perustamisesta S\xc3\xa4r\xc3\xa4isniemelle, jossa oli tuolloin 2\xc2\xa0785 asukasta. Kirkkoherrakuntaan kuuluivat Saaresm\xc3\xa4en, Vuolijoen, Manamansalon, Jaalangan, Oterman, Kukkolan, Veneheiton ja S\xc3\xa4r\xc3\xa4isniemen kyl\xc3\xa4t. Vuonna 1865 annettu keisarillinen asetus m\xc3\xa4\xc3\xa4r\xc3\xa4si seurakunnista muodostettavaksi pit\xc3\xa4j\xc3\xa4t, jolloin sellainen tuli S\xc3\xa4r\xc3\xa4isniemest\xc3\xa4kin._NEWLINE_S\xc3\xa4r\xc3\xa4isniemen historiakirjan mukaan pit\xc3\xa4j\xc3\xa4n vanhin talo on Juusola, kirkkoa vastap\xc3\xa4\xc3\xa4t\xc3\xa4. Asutusta talon paikalla on ollut varmuudella vuodesta 1552 l\xc3\xa4htien. Vanhan kirkonkyl\xc3\xa4n kolmetoista taloa Painuanlahden ymp\xc3\xa4rill\xc3\xa4 S\xc3\xa4r\xc3\xa4isniemen k\xc3\xa4rjest\xc3\xa4 lahden ymp\xc3\xa4ri Saarenrantaan olivat: Olkkola, Lievola, Painuanlinna, Iikka, Juusola, Uusitalo, L\xc3\xa4ms\xc3\xa4l\xc3\xa4, Maaselk\xc3\xa4, Mutkala, Talassaari, Ojala, Salmenkorva ja Linnala. Juusola eli S\xc3\xa4resniemi oli vuodesta 1627 vuoteen 1725 Cajanus-suvun hallussa, toimien muun muassa kievarina.\n_START_SECTION_\nKunnan my\xc3\xb6hemm\xc3\xa4t vaiheet\n_START_PARAGRAPH_\nP\xc3\xa4\xc3\xa4osin S\xc3\xa4r\xc3\xa4isniemest\xc3\xa4 erotettiin vuonna 1915 silloinen Vuolijoen kunta, Vuolijoen seurakunta oli perustettu jo aiemmin vuonna 1897. Kuntakeskus siirrettiin Vaalaan S\xc3\xa4r\xc3\xa4isniemen ja Utaj\xc3\xa4rven aluemuutosten my\xc3\xb6t\xc3\xa4 vuonna 1954, jolloin my\xc3\xb6s kunnan nimi muuttui Vaalaksi. Kyl\xc3\xa4n et\xc3\xa4isyys on Vaalasta 15 kilometri\xc3\xa4, Kestil\xc3\xa4st\xc3\xa4 30 kilometri\xc3\xa4 ja Vuolijoen taajamasta 41 kilometri\xc3\xa4. Kyl\xc3\xa4n l\xc3\xa4pi kulkee yhdystie 8210, ja sit\xc3\xa4 sivuavat seututie 800 ja seututie 879._NEWLINE_S\xc3\xa4r\xc3\xa4isniemell\xc3\xa4 on pit\xc3\xa4j\xc3\xa4n ensimm\xc3\xa4isess\xc3\xa4, vuonna 1884 valmistuneessa koulurakennuksessa kotiseutumuseo, jossa on esill\xc3\xa4 Vaalan kunnan alueelta ker\xc3\xa4tty\xc3\xa4 maatalous- ja  kotitalousesineist\xc3\xb6\xc3\xa4 sek\xc3\xa4 taidemaalari ja taidegraafikko Olli Sepp\xc3\xa4sen (1921\xe2\x80\x931968) ja taidemaalari Paavo Leinosen (1894\xe2\x80\x931964) luonnoksia ja esineist\xc3\xb6\xc3\xa4.\n_START_SECTION_\nPalvelut\n_START_PARAGRAPH_\nS\xc3\xa4r\xc3\xa4isniemen Ruununt\xc3\xb6rm\xc3\xa4ll\xc3\xa4 on leipomo, jonka yhteydess\xc3\xa4 toimii my\xc3\xb6s ravintola Ruununhelmi (entinen Happy Beach), matkailuyrityksi\xc3\xa4 ja venesatama.'